Elektronsko potrdilo o upravičeni zadržanosti od dela (eBOL)

Od kdaj naprej

Zdravniki, ki so pooblaščeni za izdajo potrdil o upravičeni zadržanosti od dela, **od 1. 1. 2020 naprej** pripravijo to listino **v elektronski obliki** in jo zapišejo v informacijski sistem ZZZS, kjer je z uporabo sistema SPOT (e-VEM) dostopna delodajalcu.

**Zavarovanci oz. delavci do vključno 31. 1. 2020 v ambulanti osebnega zdravnika še prejmejo izpis, ki ga odnesejo delodajalcu. Na izpisu so na mestu za zdravnikov lastnoročni podpis navedeni podatki o digitalnem podpisu, kar pomeni, da je bil pripravljen tudi elektronski dokument.**

Za začasne zadržanosti od 1. 2. 2020 morajo delodajalci z uporabo sistema SPOT (e-VEM) obvezno prevzemati eBOL, ki se nanašajo na njihove delavce in tako za bolniški stalež od 1. 2. 2020 dalje delavcem ni več potrebno delodajalcem dostaviti eBOL-a.

Od 1. 2. 2020 dalje zavarovanci izpisa eBOL ne prejmejo več. Izjema pa so tisti zavarovanci, katerih delodajalci nimajo pravne podlage za uporabo sistema SPOT:

* zaposleni pri fizičnih osebah;
* zaposleni pri tujih in mednarodnih organizacijah in ustanovah, tujih konzularnih in diplomatskih predstavništvih v Sloveniji;
* nekatere osebe, ki so v delovnem razmerju na območju Slovenije pri osebah, ki opravljajo poklicno dejavnost kot edini in glavni poklic (npr. zaposleni pri verskem uslužbencu);
* kmetje,
* verski uslužbenci,
* sočasne zaposlitve, samozaposlitve ter družbeniki v drugi državi članici EU.

Zavarovanci prejmejo izpis tudi v primeru nedelovanja informacijskega sistema, a morajo zdravniki po odpravi napake pripraviti tudi eBOL, tako da zavarovancem izpisa ni potrebno dostaviti delodajalcu, razen če delodajalec potrdilo potrebuje v zelo kratkem času. Od 1. 2. 2020 naprej se izpis pripravi na običajen bel papir formata A4.

Dostop do eBOL

Zavarovanci lahko z digitalnim potrdilom dostopajo do eBOL **na portalu ZZZS za zavarovane osebe** na naslovu [https://moj.zzzs.si](https://moj.zzzs.si/). Tu lahko zavarovanec med drugim preveri, ali je zdravnik že izdal eBOL, ali je na eBOL navedeno pravilno obdobje zadržanosti od dela in pravilen razlog zadržanosti, ali je bil napačen eBOL preklican.

Zavarovanec lahko prenese eBOL na svoj računalnik (na primer za potrebe uveljavljanja pravic na drugih področjih: nezgodno zavarovanje, inšpekcijski postopki,…).

Za dostop do portala zavarovanec potrebuje digitalno potrdilo za fizične osebe enega od slovenskih izdajateljev (SIGEN-CA, PostaRCa, AC NLB ali Halcom-CA). Digitalno potrdilo SIGEN-CA je mogoče na Upravni enoti pridobiti brezplačno.

Če zavarovanci ne razpolagajo z ustrezno računalniško opremo in digitalnim potrdilom, lahko eBOL prejmejo tudi na najbližji enoti ZZZS, na vpogled ali izpis pa ga lahko dobijo tudi pri svojemu delodajalcu.

Pridobitve za zavarovanca

eBOL olajša postopke zavarovancu, saj zdravnik lahko izda bolniški list v odsotnosti zavarovanca, če oceni, da ni potreben pregled zavarovanca, prav tako ga lahko izda za 10 koledarskih dni vnaprej, če se začasna zadržanost še ni začela oz. daljše obdobje, če se bolniški list izda na podlagi odločbe imenovanega zdravnika ali zdravstvene komisije. Zavarovancu tudi ni potrebno dostaviti bolniškega lista delodajalcu, saj ga bo le-ta prevzel prek sistema SPOT (e-VEM).

Obveznosti za zavarovanca

Kljub uvedbi eBOL morajo zavarovanci še nadalje sami poskrbeti, da bodo osebni zdravniki pravočasno izdali eBOL, saj v nasprotnem primeru delodajalec ne bo mogel obračunati plače oziroma nadomestila plače. Še naprej se osebni zdravnik in zavarovanec dogovarjata o vseh zadevah, ki se tičejo začasne zadržanosti od dela in izdaja eBOL ne poteka avtomatično, če se o tem nista izrecno dogovorila.

Dodatne informacije in publikacije

**Klicni center ZZZS** za elektronski bolniški list na tel. št. **01 30 77 555**  (deluje v ponedeljek, torek in četrtek od 8. do 15. ure, v sredo od 8. do 17. ure ter v petek od 8. do 13. ure).

**Tematska zloženka** je na voljo:

<http://www.zzzs.si/zzzs/info/egradiva.nsf/o/C5378B95B9B0EBC1C12584BD0048A4E7?OpenDocument>